Kábīndā kig nyé a man vəg ésīē dzíé, a kə a ten ǹkos, a və́ évəgələ dzíé ásū mod ai ábəŋ ásə̄ yā étē, ákyāī yə̄ nâ é ńtɔ̄á ai bod á tə́mpɛl, 14ású yə̄ nâ bə́ bāi bílé anə́ ndzaaga ású díé. Mod a tɔ́b bílé bí nə́ ngul abuí ású díé âfan; ébí ā bɛ, mvəŋ éńdzɔ yǎbɔ̄ nâ bí fáí. 15Bí nə bílé ású ndzaaga yǎ bod bátsá ású ndúgúdu, bə́ ngayáŋ ḿbāŋála. Eyɔ̌n tē fə̄ bávəgələ zambá étēde, bə́ lábán á sí nə̄ bâlugu ekálan dzábán tē. 16A dígí éfas evɔ́g á ndóan, édzí évɔ̄g ǎ ngábum tsíd dzíé étēde. Ǹnyie anə́ ā bum tsíd, a díí, a dzyéé, ǎ ngáwɔ̄bɔ̄ ndóan, nyé na: « A hâ, ma wɔ́bɔ̄ ndóan, e yóŋo m̀bəŋ á nyɔ́l ». 17Ai abím lálígi, a komó zambá, ekálan dzíé, ǎ ngakogolan ai dzɔ́, asú á búdu, nyé nâ: "Kodége ma amú wǎ ó nə̄ zambá wama !" 18Bə́ nə təge yə̌m, sóŋ dzam, mís mábán mə́ lɔ̄bɔ́ ai bibɔlɔ́, dzam də́dā anə́ mīńnə́m myábán, təge ai m̀fí. 19Təge ai é mod ǎ tsog, təge ai é mod ǎ bindi á ńnə́m wóé naa: "Madígi efas á ndóan, mə bumú ḿbāŋálā á mâg móe á yōb, mə bumú fə̄ tsíd, mə mǎn dī: yə mə́ kə bɔ̌ dzām mvid ai məbugǎ yā étē, nə́ ńdɔ mə́ yə́bə́. 20Asǔb ńdɔ a yə́bə, ǹnə́m ó nə̄ nyé á ńdīmi: ǎ yǐ kig yén ákodé ziŋ vóm ! Tɔ nálā, ǎ yǐ kig dzó nâ: "Sə mədugán ma mə bələ́ á mɔ́ a ?" 21Ǎ Yákɔb, buí fəg ná; ǎ Ísraɛ̂l, o nə etúgā dzáma, mə ngákom wa nə́ ó bɔ etúgā dzáma, wa Ísraɛ̂l, tə nâ o sámá mā ! 22Bivǔs bíe mə ngáman dím anə́ evúndū ńkúd, dúgán ábə ma, amú mə̄ ngákode wa.